1.

**Nordfyns Garderforening**

Referat ordinær generalforsamling fredag den 19. februar 2016.

Med 30 deltagere i Særslev skytteforenings lokaler.

Formanden bød velkommen, og foreslog på bestyrelsens vegne marts-58 Hans Kristian Grøn som dirigent.

Hans Kristian blev valgt og konstaterede, at generalforsamlingen var lovligt indkaldt i.h.t. § 9 i vedtægterne. Herefter fik Renè Rasmussen ordet for formandens beretning.

Renè bad forsamlingen rejse sig for at mindes vores afdøde garderkammerat, november-55 Ejner Olsen. Ære være hans minde.

Der blev holdt sommertur til Thorø Huse, med guidet rundvisning på Thorø. En dejlig og hyggelig dag, med spisning af medbragt mad på stranden.

René deltog i repræsentantskabsmødet i Viborg med vores fane. Som ventet blev Nordfyns Garderforening valgt som vært ved repræsentantskabsmødet den 19. 20. og 21. maj 2017. Formanden opfordrede alle Nordfyns Garderforenings medlemmer til at deltage i paraden 2017 i Bogense, og hvis man har mulighed for det i de øvrige arrangementer.

René henledte opmærksomheden på foreningens hjemmeside og vores nye tiltag Facebook. Det er bestyrelsens håb, at det kan tiltrække flere medlemmer.

Formanden opfordrede medlemmerne ” gamle som nyere ” til at tilkendegive ønsker om nye tiltag og arrangementer, også med henblik på at få flere yngre til at deltage.

Der vil blive arrangeret sommertur i maj/juni måned. Nærmere herom i Garderbladet.

Renè takkede skytter, bowlere, fanebærere og medlemmer for deres støtte, samt bestyrelsen for godt samarbejde.

Til Inge i køkkenet var der en særlig tak for hendes altid store hjælp.

Formandens beretning blev godkendt.

Herefter fik kasserer Benny Ohlsen ordet for fremlæggelse af regnskabet, som blev oplæst. Der var ikke spørgsmål til regnskabet, som blev godkendt. Benny henledte opmærksomheden på, at det er en stor lettelse med elektronisk indbetaling af kontingent. Kontonummeret står dels på hjemmesiden, og under Nordfyn i Garderbladet.

Fastsættelse af kontingent uændret kr. 300,- blev godkendt.

2.

På valg til bestyrelsen var Hugo Jensen, Niels Thor Rasmussen og Flemming Nielsen, som alle blev genvalgt. Johannes Nielsen ønskede ikke genvalg. Den samlede bestyrelse er herefter uændret, dog kun med 6 medlemmer. Formanden takkede Johannes for et godt bestyrelsesarbejde igennem 22 år.

Poul Rasmussen ønskede ikke genvalg til revisor. Tak til Poul for indsatsen igennem årene. Herefter blev december-03 Mikkel Haugsted Hansen valgt til revisor.

Renè aflagde skydeudvalgets beretning, med ros til skytterne for gode resultater. Der blev skudt 31 skydninger til landsskydningen i sæsonen med op til 30 skytter. Renè takkede udvalget og skytterne for godt samarbejde. René gjorde opmærksom på, at vi overholder de nye skydestillinger. Der lød også en tak til Særslev Skytteforening for at stille hjælp og lokaler til rådighed for vores forening.

Til skydeudvalget blev Kenneth Dalager og Lars Pedersen genvalgt. Udvalget er herefter uændret.

Niels Thor Rasmussen fremlagde bowlingudvalgets beretning, med ros til bowlerne for gode resultater og med 14-16 deltagere i vinterens løb. Der var genvalg til bowlingformand Niels Thor Rasmussen, som udgør bowlingudvalget. Damerne deltager med succes i bowlingarrangementerne.

Der var ikke indkommet forslag, som ønskedes behandlet på generalforsamlingen.

Under eventuelt var der overrækkelse af hæderstegn. 10 årstegn til september-61 Kaj Hansen og december-03 Mikkel Haugsted Hansen. 25 årstegn til maj-70 Hugo Jensen, ( maj-63 Ole Lind Hansen og januar-90 Morten Ravn Kjærgaard var ikke tilstede, og vil få hæderstegnene overrakt ved en senere lejlighed ), 50 årstegn til november-53 Gunner Olsen. 60 årstegn til november-49 Børge Østergaard og 70 årstegn til juli-45 Eigil Jørgensen. Til foreningens gode skytter var der flotte præmier og sølvplader. Renè ønskede hver enkelt tillykke.

Herefter erklærede dirigenten generalforsamlingen for afsluttet, og Renè takkede Hans Kristian for godt ordstyrerskab. Der blev budt på koldt bord med lune retter, som indledtes med et nifoldigt leve og en skål for H.M. Dronningen.

Maj-70 Jørgen Rasmussen